Vilniaus šv. Kotrynos bažnyčia

Vilniaus šv. Kotrynos bažnyčia – bažnyčia, stovinti Vilniuje, Vilniaus g. 30.

Istorija 
Statyta 1625–1743 m. vėlyvojo baroko bažnyčia, pasižymi gausiu dekoru, plastiškais fasadais.

Mūrinė, dvibokštė, vienanavė su siauresne ir žemesne už navą presbiterija ir pusapskrite apsida. Įeina į buvusio Benediktinių vienuolyno ansamblį (XVII-XIX a.). Su vienuolynu bažnyčią jungia koridorius. Prie bažnyčios pietvakarinio šono yra Apvaizdos koplyčia, projektuota Kristupo Glaubico.

Antrojo pasaulinio karo metu ir po jo bažnyčia ir vienuolynas smarkiai nukentėjo, dingo daug vertingų meno kūrinių. Sovietmečiu bažnyčia priklausė Vilniaus dailės muziejui. Joje buvo įrengtas sandėlis, vienuolyno patalpose – įstaigos ir butai. 1994 m. pradėti bažnyčios restauravimo darbai. 1998 m. baigtos restauruoti abiejų bokštų viršutinės dalys.

2006 m. gegužės 27 d. restauruota bažnyčia atidaryta. Pagrindinė nava pritaikyta koncertams (250 kėdžių), rūsius planuojama išnaudoti parodoms, o aplink pagrindinę navą išsidėsčiusiose patalpose repetuos Vilniaus miesto savivaldybės meniniai kolektyvai, vyks kameriniai renginiai.

Administruoja Vilniaus mokytojų namai.

Nuorodos 

 šv. Kotrynos bažnyčia
 šv. Kotrynos bažnyčios fasadas

Vilniaus bažnyčios
Vilniaus senamiestis